KIRJALLINEN KYSYMYS E-1290/02 esittäjä(t): Laura González Álvarez (GUE/NGL) komissiolle. El Árbol -yrityksen työntekijöihin kohdistuva uhka (Asturias — Espanja).



Virallinen lehti nro 052 E , 06/03/2003 s. 0056 - 0057



KIRJALLINEN KYSYMYS E-1290/02 esittäjä(t): Laura González Álvarez (GUE/NGL) komissiolle (7. toukokuuta 2002) Aihe: El Árbol -yrityksen työntekijöihin kohdistuva uhka (Asturias Espanja) Alankomaalainen jakelualalla toimiva Laurus-yhtymä, josta 37 prosenttia kuuluu ranskalaiselle Casino-yhtymälle, on ilmoittanut myyvänsä useita valintamyymälöitään Alankomaissa, Belgiassa ja Espanjassa. Toimien seurauksena saatetaan lakkauttaa huomattava määrä työpaikkoja. Asturiasissa sijaitseva El Árbol -yritys, joka kuuluu yhtymään, on toimialan kolmanneksi suurin yritys, joka työllistää 2 300 työntekijää (9 000 koko Espanjassa). Työpaikkojen väheneminen olisi raju isku Asturiasille, joka kuuluu tavoite 1 -alueeseen ja joka on kärsinyt useista perättäisistä työväestön menetyksistä monilla toimialoilla kuten kaivosalalla, metallialalla ja laivanrakennusalalla. Tällä hetkellä El Árbol -yrityksen työntekijät elävät epävarmuudessa ja huhupuheiden varassa. Onko komissio tietoinen tämän yrityksen työtekijöiden tilanteesta? Mihin toimenpiteisiin komissio aikoo ryhtyä taatakseen, että asiasta annettua yhteisön lainsäädäntöä sovelletaan ja että sovelletaan erityisesti direktiiviä 94/45/EY(1), jossa asetetaan yleiset säännöt työntekijöiden tiedottamis- ja kuulemismenettelyistä monikansallisissa yrityksissä tai yritysryhmissä? (1) EYVL L 254, 30.9.1994, s. 64. Anna Diamantopouloun komission puolesta antama vastaus (26. kesäkuuta 2002) Kuten arvoisa parlamentin jäsen tiennee, hänen kuvaamissaan olosuhteissa voitaisiin ehkä soveltaa kahta yhteisön säädöstä, joilla varmistetaan, että tilanteen kehityksestä annetaan työnantajille tietoa ja että heitä kuullaan siitä. Neuvoston direktiivissä 2001/23/ETY(1) (joka kokoaa yhteen kaksi aiempaa asiasta annettua direktiiviä) säädetään, että kun suunnitteilla on yrityksen tai liikkeen taikka yritys- tai liiketoiminnan osan luovuttaminen, luovuttajan ja luovutuksensaajan on ilmoitettava niiden työntekijöidensä edustajille, joita luovutus koskee, luovutuksen ajankohta, sen perusteet, sen seuraukset työntekijöille sekä suunnitellut heitä koskevat toimenpiteet. Luovuttajan on annettava nämä tiedot työntekijöidensä edustajille hyvissä ajoin ennen luovutuksen toteuttamista. Luovutuksensaajan on annettava nämä tiedot työntekijöidensä edustajille hyvissä ajoin ja joka tapauksessa ennen kuin luovutus välittömästi vaikuttaa työntekijöihin. Kun luovuttaja tai luovutuksensaaja suunnittelee työntekijöitään koskevia toimenpiteitä, hänen on hyvissä ajoin neuvoteltava työntekijöiden edustajien kanssa tällaisista toimenpiteistä sopimuksen aikaansaamiseksi. Neuvoston direktiivissä 98/59/EY(2) (joka sekin kokoaa yhteen kaksi aiempaa asiasta annettua direktiiviä) taas säädetään, että kun työnantaja harkitsee työntekijöiden joukkovähentämistä, työnantajan on aloitettava hyvissä ajoin neuvottelut työntekijöiden edustajien kanssa. Näissä neuvotteluissa on käsiteltävä mahdollisuuksia joukkovähentämisen välttämiseksi tai niiden kohteena olevien työntekijöiden määrän rajoittamiseksi sekä seurausten pienentämiseksi. Mitä tulee eurooppalaisesta yritysneuvostosta annettuun neuvoston direktiiviin 94/45/EY,(3) johon arvoisa kysyjä viittaa, komissio voi todeta, ettei kysyjän mainitsemaan yritysryhmään ole komission tietojen mukaan perustettu eurooppalaista yritysneuvostoa. Direktiivissä säädetään, että yhteisön laajuisen yrityksen tai yritysryhmän keskushallinnon on aloitettava neuvottelut eurooppalaisen yritysneuvoston perustamiseksi, jos vähintään sata työntekijää tai heidän edustajansa vähintään kahdesta eri jäsenvaltiosta sitä pyytää. Väitteet jonkin edellä mainitun direktiivin täytäntöönpanoa koskevien kansallisten säädösten rikkomisesta kuuluvat ensi vaiheessa kyseisen jäsenvaltion viranomaisten selvitettäviksi. (1) Neuvoston direktiivi 2001/23/EY, annettu 12. maaliskuuta 2001, työntekijöiden oikeuksien turvaamista yrityksen tai liikkeen taikka yritys- tai liiketoiminnan osan luovutuksen yhteydessä koskevan jäsenvaltioiden lainsäädännön lähentämisestä, EYVL L 82, 22.3.2001. (2) Neuvoston direktiivi 98/59/EY, annettu 20. heinäkuuta 1998, työntekijöiden joukkovähentämistä koskevan jäsenvaltioiden lainsäädännön lähentämisestä, EYVL L 225, 12.8.1998. (3) Neuvoston direktiivi 94/45/EY, annettu 22. syyskuuta 1994, eurooppalaisen yritysneuvoston perustamisesta tai työntekijöiden tiedottamis- ja kuulemismenettelyn käyttöönottamisesta yhteisönlaajuisissa yrityksissä tai yritysryhmissä.